text: Forladte huse skaber fattigdoms-problemer 
  13 marts 2010 kl. 17.27
  Flere hundrede ejendomme i Tønder Kommune er saneringsmodne. Tønder Kommune har ikke flere sociale sager end andre kommuner, selv om de talrige forladte huse vidner om, at mange har givet op.
  Fattigdom spreder sig i udkantområder, og den bliver stadig mere synlig. Tønder Kommune med mange små landsbysamfund er særlig hårdt ramt.
  Arbejdsbevægelsens Erhvervsråd konstaterer i en netop offentliggjort analyse, at en stor del af befolkningen i udkantområder er hægtet af velstandsudviklingen.
  Tønder Kommune er særlig hårdt ramt. Her vokser 8,4 procent af børnene op i familier, der lever af mindre end halvdelen af en normal indkomst i Danmark.
  Lokale ildsjæle arbejder på at bekæmpe forfaldet, der er synligt overalt i landskabet.
  Foreløbig er der afsat fire millioner kroner til en saneringspulje, der rækker til at rive 26 usunde og forfaldne ejendomme ned.
  I landsbyerne står borgerne i kø for at få del i de få penge. De vil undgå, at de billige huse tiltrækker fattige fra andre kommuner.
  Flere hundrede ejendomme i Tønder Kommune er saneringsmodne.
  - Opgaven med at bekæmpe fattigdom og forfald er langt større end kommunen selv kan klare, siger socialchef Viggo Sten Christensen, Tønder Kommune.
  